CELEX: 32020R0532
Language: sl
Date: 2020-04-16 00:00:00
Title: Izvedbena uredba Komisije (EU) 2020/532 z dne 16. aprila 2020 o odstopanju glede leta 2020 od izvedbenih uredb (EU) št. 809/2014, (EU) št. 180/2014, (EU) št. 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 in (EU) 2016/1240 v zvezi z nekaterimi upravnimi pregledi in pregledi na kraju samem, ki se uporabljajo na področju skupne kmetijske politike

17.4.2020   
               
               
                  SL
               
               
                  Uradni list Evropske unije
               
               
                  L 119/3
               
            
         IZVEDBENA UREDBA KOMISIJE (EU) 2020/532
         z dne 16. aprila 2020
         o odstopanju glede leta 2020 od izvedbenih uredb (EU) št. 809/2014, (EU) št. 180/2014, (EU) št. 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 in (EU) 2016/1240 v zvezi z nekaterimi upravnimi pregledi in pregledi na kraju samem, ki se uporabljajo na področju skupne kmetijske politike
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 62(2) Uredbe,
         ob upoštevanju Uredbe (EU) št. 228/2013 Evropskega parlamenta in Sveta z dne 13. marca 2013 o posebnih ukrepih za kmetijstvo v najbolj oddaljenih regijah Unije in razveljavitvi Uredbe Sveta (ES) št. 247/2006 (2) ter zlasti člena 8 in drugega pododstavka člena 18(1) Uredbe,
         ob upoštevanju Uredbe (EU) št. 229/2013 Evropskega parlamenta in Sveta z dne 13. marca 2013 o posebnih ukrepih za kmetijstvo v korist manjših egejskih otokov in razveljavitvi Uredbe Sveta (ES) št. 1405/2006 (3) ter zlasti člena 7, člena 11(3) in drugega pododstavka člena 14(1) Uredbe,
         ob upoštevanju naslednjega:
         
                     (1)
                  
                  
                     Zaradi trenutne pandemije COVID-19 in obsežnih omejitev gibanja, ki so jih uvedle države članice, je v vseh državah članicah prišlo do izjemnih upravnih težav pri načrtovanju in izvajanju pravočasnih pregledov na kraju samem v zahtevanem številu. Te težave bi lahko povzročile zamude pri izvajanju pregledov in posledičnem plačilu pomoči. Hkrati so kmetje izpostavljeni gospodarskim motnjam, ki jih je povzročila pandemija, ter se soočajo s finančnimi težavami in težavami z denarnim tokom.
                  
               
                     (2)
                  
                  
                     Glede na to, da so navedene okoliščine brez primere, je treba navedene težave ublažiti z odstopanjem od različnih izvedbenih uredb, ki se uporabljajo na področju skupne kmetijske politike, v zvezi z nekaterimi upravnimi pregledi in pregledi na kraju samem.
                  
               
                     (3)
                  
                  
                     Izvedbena uredba Komisije (EU) št. 809/2014 (4) med drugim določa pravila o rokih za sporočanje kontrolnih podatkov in kontrolne statistike za predhodno koledarsko leto, časovni razporeditvi pregledov na kraju samem, stopnjah kontrole za nekatere preglede na kraju samem v integriranem sistemu, med drugim za sheme pomoči na površino, ki niso plačilo za kmetijske prakse, ki ugodno vplivajo na podnebje in okolje, za zeleno komponento, ukrepe za razvoj podeželja in sheme pomoči za živali, ter o povečanju ali zmanjšanju stopnje kontrole v zvezi z nekaterimi shemami. Poleg tega Izvedbena uredba (EU) št. 809/2014 vsebuje pravila o pregledih na kraju samem v zvezi z merili za upravičenost, zavezami in drugimi obveznostmi v zvezi z vlogami za pomoč na žival ali zahtevki za plačilo v okviru ukrepov podpore na žival, stopnjah kontrole za ukrepe za razvoj podeželja, ki niso vezani na površino in živali, ter najmanjših stopnjah kontrole v zvezi z navzkrižno skladnostjo.
                  
               
                     (4)
                  
                  
                     Člen 9 Izvedbene uredbe (EU) št. 809/2014 od držav članic zahteva, da Komisijo vsako leto do 15. julija uradno obvestijo o kontrolnih podatkih in kontrolni statistiki za predhodno koledarsko leto za vse sheme neposrednih plačil, ukrepe za razvoj podeželja in tehnično pomoč ter sheme podpore v vinskem sektorju, o naknadnih spremembah poročila v zvezi z možnostmi, izbranimi za kontrolo zahtev v zvezi z navzkrižno skladnostjo, in pristojnimi kontrolnimi organi, odgovornimi za preglede zahtev in standardov v zvezi z navzkrižno skladnostjo, ter o poročilu v zvezi z ukrepi, sprejetimi za upravljanje in kontrolo prostovoljne vezane podpore v zvezi s predhodnim koledarskim letom. Glede na trenutne razmere je primerno, da se navedeni rok letos podaljša do 15. septembra 2020.
                  
               
                     (5)
                  
                  
                     Člen 24(4) Izvedbene uredbe (EU) št. 809/2014 določa, da mora pristojni organ opraviti preglede na terenu, kadar fotointerpretacija satelitskih posnetkov ali posnetkov iz zraka ne zagotovi prepričljivih rezultatov glede skladnosti z merili za upravičenost ali pravilne velikosti površine, ki je predmet upravnega pregleda ali pregleda na kraju samem. Glede na trenutne povsem nove okoliščine je primerno spodbujati izvajanje pregledov z daljinskim zaznavanjem in uporabo novih tehnologij, kot so sistemi brezpilotnega zrakoplova, geografsko označene fotografije, sprejemniki globalnega satelitskega navigacijskega sistema (GNSS) v kombinaciji s skupno evropsko geostacionarno navigacijsko storitvijo (EGNOS) in sistemom Galileo, podatki, ki jih zajamejo sateliti Sentinel programa Copernicus, in druga ustrezna dokumentarna dokazila, ki se uporabljajo za preverjanje skladnosti z merili za upravičenost, zavezami ali drugimi obveznostmi za zadevno shemo pomoči ali podporni ukrep ter z zahtevami in standardi, upoštevnimi za navzkrižno skladnost.
                  
               
                     (6)
                  
                  
                     Izpolnjevanje več obveznosti v skladu z Uredbo (EU) št. 1306/2013 v zvezi z navzkrižno skladnostjo in v skladu z Uredbo (EU) št. 1307/2013 Evropskega parlamenta in Sveta (5) v zvezi z zeleno komponento temelji na posebnih in diferenciranih časovnih okvirih, zato je treba preglede na kraju samem izvesti znotraj teh okvirov. Ukrepi, ki so jih države članice sprejele leta 2020 za zajezitev trenutne pandemije COVID-19, vplivajo na zmožnost izvedbe zahtevanih pregledov na kraju samem natančno in v roku, ki ustreza navedenim obveznostim. Zato je treba v zvezi z nekaterimi pregledi, ki jih je treba opraviti v letu 2020, odstopati od členov 30 do 33a in člena 68(1) Izvedbene uredbe (EU) št. 809/2014 ter zmanjšati minimalno stopnjo pregledov na kraju samem v primerjavi z običajnimi stopnjami kontrole glede obveznosti zelene komponente oziroma navzkrižne skladnosti. Glede na naravo obveznosti in zaradi sorazmernosti prizadevanj za kontrolo v času pandemije bi morala biti kontrolna populacija omejena v skladu z obveznostmi, ki veljajo za upravičence, in ustrezno rabo zemljišč.
                  
               
                     (7)
                  
                  
                     Člen 42(1) Izvedbene uredbe (EU) št. 809/2014 vsebuje pravila o pregledih na kraju samem, s katerimi se preveri, ali so izpolnjena vsa merila za upravičenost, zaveze in druge obveznosti, zajemajo pa vse živali, za katere so bile predložene vloge za pomoč ali zahtevki za plačilo v okviru shem pomoči za živali ali ukrepov podpore na žival, ki jih je treba preveriti. Glede na trenutne razmere je primerno določiti, da se države članice, kadar ne morejo izvajati pregledov na kraju samem v skladu z navedeno določbo, lahko odločijo, da bodo navedene preglede v zvezi z letom zahtevkov 2020 izvedle v katerem koli času leta, če bodo še vedno omogočali preverjanje pogojev za upravičenost.
                  
               
                     (8)
                  
                  
                     Za ukrepe za razvoj podeželja, ki niso vezani na površino in živali, člen 48(5) Izvedbene uredbe (EU) št. 809/2014 določa, da morajo upravni pregledi naložbenih operacij vključevati najmanj en obisk podprte operacije ali naložbenega območja, da se preveri realizacija naložbe. Glede na trenutne okoliščine je primerno določiti, da se države članice, kadar ne morejo izvajati obiskov pred odobritvijo končnih plačil, lahko odločijo, da bodo v času trajanja ukrepov, ki so bili sprejeti za zajezitev pandemije COVID-19, tovrstne obiske nadomestile z ustreznimi dokumentarnimi dokazili.
                  
               
                     (9)
                  
                  
                     Členi 50(1), 60(2) in 52(2) Izvedbene uredbe (EU) št. 809/2014 vsebujejo pravila o pregledih na kraju samem ter naknadnih pregledih za ukrepe za razvoj podeželja, ki niso vezani na površino in živali. Glede na trenutne okoliščine bi se moralo državam članicam dovoliti, da zmanjšajo število navedenih pregledov ali da preglede na kraju samem nadomestijo z ustreznimi dokumentarnimi dokazili.
                  
               
                     (10)
                  
                  
                     Pravila o omejitvi izhoda, ki so jih nekatere države članice sprejele zaradi varovanja javnega zdravja, so določila obsežne omejitve gibanja in tako preprečila dejansko izvajanje pregledov na kraju samem v primerih, kadar so za inšpektorje veljale omejitve, zaradi katerih niso mogli obiskati upravičencev ali fizično priti do kmetij. Zaradi teh povsem novih okoliščin bi bilo treba v navedenih državah članicah izjemoma dopustiti, da se v zvezi z letom 2019 izvede nižja stopnja pregledov. Za zagotovitev preglednosti in enake obravnave bi morala biti dopustitev nižje stopnje pregledov za leto zahtevka 2019 ter v primeru ukrepov za razvoj podeželja, ki niso vezani na površino in živali, za koledarsko leto 2019 omejena na primere, ko so bile sprejete obsežne omejitve gibanja, ki so preprečile zaključek ustreznih pregledov, zlasti ko je omejitev izhoda začela veljati na točno določen datum.
                  
               
                     (11)
                  
                  
                     Odstopanja od Izvedbene uredbe (EU) št. 809/2014, določena v tej uredbi, bi morala državam članicam omogočiti, da se izognejo zamudam pri kontrolnih ukrepih in obravnavanju vlog za pomoč ter preprečijo zamude pri plačilih upravičencem za leto 2020. Države članice, ki uporabljajo navedena odstopanja, bi si morale prizadevati za uporabo alternativnih virov dokazov, ki lahko vključujejo uporabo dokumentacijskih pregledov ter novih tehnologij ali zanesljivih dokazov, ki jih predloži upravičenec, s katerimi bi se nadomestile informacije, ki se sicer pridobijo pri pregledih, opravljenih v običajnih okoliščinah. Pomembno pa je, da navedena odstopanja ne ovirajo dobrega finančnega poslovodenja in zahteve po zadostni ravni zanesljivosti. Države članice, ki uporabljajo navedena odstopanja, so zato odgovorne za sprejetje vseh potrebnih ukrepov za zagotovitev, da se preprečijo preplačila ter sproži izterjava neupravičeno izplačanih zneskov. Poleg tega bi morala biti uporaba navedenih odstopanj vključena v izjavo o upravljanju iz točke (b) prvega pododstavka člena 7(3) Uredbe (EU) št. 1306/2013 za proračunski leti 2020 in 2021.
                  
               
                     (12)
                  
                  
                     Izvedbeni uredbi Komisije (EU) št. 180/2014 (6) in (EU) št. 181/2014 (7) določata stopnje kontrole za preglede posebnih ukrepov za kmetijstvo v najbolj oddaljenih regijah Unije in na manjših egejskih otokih. Zaradi ukrepov, sprejetih za zajezitev pandemije COVID-19, ki vplivajo tudi na najbolj oddaljene regije Unije in manjše egejske otoke, je primerno odstopati tudi od navedenih uredb ter prilagoditi stopnje kontrole za preglede na kraju samem za leto 2020.
                  
               
                     (13)
                  
                  
                     Člen 27(2) Izvedbene uredbe Komisije (EU) 2017/892 (8) določa, da vzorec za letne preglede na kraju samem zajema najmanj 30 % celotnega zneska zaprošene pomoči ter da se vsako organizacijo proizvajalcev ali združenje organizacij proizvajalcev, ki izvajajo operativni program, obišče vsaj enkrat na tri leta. Člen 27(7) navedene uredbe določa, da se pri dejavnostih na posameznih kmetijskih gospodarstvih članov organizacij proizvajalcev, zajetih v vzorec iz člena 27(2) navedene uredbe, opravi vsaj en obisk, namenjen preverjanju izvajanja. Zaradi ukrepov, sprejetih za zajezitev pandemije COVID-19, države članice morda ne bodo mogle izpolniti navedenih zahtev, zato bi jim bilo treba dovoliti, da v letu 2020 izvedejo manjši delež navedenih pregledov, prav tako pa v letu 2020 zanje ne bi smele veljati zahteve glede pogostosti obiskov v organizacijah proizvajalcev.
                  
               
                     (14)
                  
                  
                     Člen 29(2) Izvedbene uredbe (EU) 2017/892 določa, da pregledi prve stopnje za umike s trga zajemajo 100 % količine proizvodov, umaknjenih s trga, razen proizvodov, namenjenih za brezplačno razdelitev, pri katerih lahko države članice v skladu s členom 29(3) navedene uredbe preverijo manjši delež, ki pa ne sme biti manjši od 10 % zadevnih količin v tržnem letu katere koli zadevne organizacije proizvajalcev. Zaradi ukrepov, sprejetih za zajezitev pandemije COVID-19, države članice morda ne bodo mogle izpolniti navedene zahteve, zato bi jim bilo treba dovoliti, da v letu 2020 preverijo manjši delež, ki pa ne sme biti manjši od 10 % zadevnih količin v tržnem letu katere koli zadevne organizacije proizvajalcev, tudi za druge proizvode, umaknjene s trga, ne glede na njihovo namembnost.
                  
               
                     (15)
                  
                  
                     Člen 30(3) Izvedbene uredbe (EU) 2017/892 določa, da mora vsak pregled vključevati vzorec, ki zajema najmanj 5 % količin, ki jih je organizacija proizvajalcev v tržnem letu umaknila s trga. Zaradi ukrepov, sprejetih za zajezitev pandemije COVID-19, države članice morda ne bodo mogle izpolniti navedene zahteve, zato bi jim bilo treba dovoliti, da v letu 2020 uporabijo vzorce, ki zajemajo najmanj 3 % količin, ki jih je organizacija proizvajalcev v tržnem letu 2019 umaknila s trga.
                  
               
                     (16)
                  
                  
                     Zaradi krize, ki jo je povzročila pandemija COVID-19, države članice v letu 2020 ne bodo mogle izvajati sistematičnih in na vzorcu temelječih pregledov na kraju samem za dejavnosti, podprte v skladu s členi 45 do 52 Uredbe (EU) št. 1308/2013 Evropskega parlamenta in Sveta (9). Zato bi bilo treba za proračunsko leto 2019–2020 uvesti odstopanje od člena 32(1) in člena 42(3) Izvedbene uredbe Komisije (EU) 2016/1150 (10), s katerim se bo državam članicam omogočilo, da opredelijo kontrole, enakovredne sistematičnim pregledom na kraju samem, kot so datirane fotografije, datirana poročila o nadzoru z droni, upravni pregledi ali videokonference z upravičenci, ki zagotavljajo upoštevanje zakonodaje v zvezi s podpornimi programi v vinskem sektorju pred izvedbo plačil. To odstopanje bi se moralo uporabljati ne glede na to, ali so države članice sprejele ukrepe za zajezitev pandemije COVID-19 ali ne.
                  
               
                     (17)
                  
                  
                     Iz istega razloga države članice za proračunsko leto 2019–2020 tudi ne bodo mogle izvesti sistematičnih preverjanj na kraju samem za dejavnosti zelene trgatve, podprte v skladu s členom 47 Uredbe (EU) št. 1308/2013, v roku iz člena 43(3) Izvedbene uredbe (EU) 2016/1150. Zato bi bilo treba uvesti odstopanje, s katerim bi se zaključek pregledov odložil na 15. september 2020.
                  
               
                     (18)
                  
                  
                     Člen 27(3) Izvedbene uredbe Komisije (EU) 2018/274 (11) določa število vzorcev svežega grozdja, ki se na zadevni parceli v vinogradu odvzamejo v času trgatve za vzpostavitev banke podatkov izotopskih analiz iz člena 39 Delegirane uredbe Komisije (EU) 2018/273 (12). V primerih, ko države članice zaradi krize, ki jo je povzročila pandemija COVID-19, ne morejo izvesti tovrstnih pregledov, bi jim bilo treba dovoliti odstopanje od najmanjšega števila vzorcev, in sicer ne glede na to, ali so sprejele ukrepe za zajezitev pandemije COVID-19 ali ne.
                  
               
                     (19)
                  
                  
                     Člen 31(2)(b) Izvedbene uredbe (EU) 2018/274 določa, da morajo države članice izvesti letne preglede na kraju samem pri vsaj 5 % vseh vinogradnikov, opredeljenih v registru vinogradov. V primerih, ko zaradi krize, ki jo je povzročila pandemija COVID-19, tovrstnih pregledov v več državah članicah proizvajalkah vina dlje časa ni mogoče izvajati, bi bilo treba za leto 2020 ta delež zmanjšati. To odstopanje bi se moralo uporabljati ne glede na to, ali so države članice sprejele ukrepe za zajezitev pandemije COVID-19 ali ne. Iz istega razloga bi bilo treba državam članicam dovoliti, da v letu 2020 začasno prenehajo izvajati sistematične preglede na kraju samem iz člena 31(2)(c) navedene uredbe, ki se izvajajo na površinah, zasajenih z vinsko trto, ki niso vključene v nobeno dokumentacijo o vinogradniku.
                  
               
                     (20)
                  
                  
                     Člen 10 Izvedbene uredbe Komisije (EU) 2017/39 (13) vsebuje določbe glede področja uporabe, vsebine in časovne razporeditve pregledov na kraju samem, ki jih izvajajo države članice v okviru sheme iz člena 23 Uredbe (EU) št. 1308/2013 („šolska shema“), ter glede poročanja o njih. Države članice zaradi ukrepov, ki so jih sprejele za zajezitev pandemije COVID-19, morda niso mogle izpolniti zahtev iz člena 10(3) Izvedbene uredbe (EU) 2017/39 glede števila pregledov na kraju samem za šolsko leto 2018/2019 v roku iz člena 10(2) navedene uredbe. Zato je primerno, da se državam članicam omogoči prožnost, tako da se podaljša obdobje za izvajanje navedenih pregledov na kraju samem za šolsko leto 2018/2019.
                  
               
                     (21)
                  
                  
                     Izvedbena uredba Komisije (EU) 2015/1368 (14) v zvezi s pomočjo za sektor čebelarstva vsebuje pravila o spremljanju in pregledih glede pravilnega izvajanja nacionalnih čebelarskih programov, dejansko nastalih izdatkov in pravilnega števila čebeljih panjev, ki ga prijavijo čebelarji. V skladu s členom 8(3) navedene uredbe države članice zagotovijo, da se v okviru njihovih čebelarskih programov s pregledi na kraju samem preveri najmanj 5 % prosilcev za pomoč. Ukrepi, sprejeti za zajezitev pandemije COVID-19, bi lahko otežili izvedbo zadostnega števila pregledov na kraju samem, ki je potrebno za dosego navedenega praga. Zato je primerno, da se državam članicam zagotovi prožnost in omogoči odstopanje od navedene zahteve. Vendar se zaradi takega odstopanja ne bi smelo povečati tveganje za neupravičeno izplačane zneske. Zato bi bilo treba vsako zmanjšanje števila pregledov na kraju samem v čim večji meri nadomestiti z alternativnimi kontrolami.
                  
               
                     (22)
                  
                  
                     Plačilne agencije v državah članicah trenutno izvajajo preglede za proizvode, ki se skladiščijo v skladu z Izvedbeno uredbo Komisije (EU) 2019/1882 (15). Ukrepi, sprejeti za zajezitev pandemije COVID-19, bi lahko vplivali na izpolnjevanje zahtev za preglede na kraju samem v zvezi z javno intervencijo in pomočjo za zasebno skladiščenje v skladu s členom 60 Izvedbene uredbe Komisije (EU) 2016/1240 (16). Primerno je, da se državam članicam zagotovi prožnost, tako da se podaljša obdobje za izvajanje navedenih pregledov ali pa se navedeni pregledi nadomestijo z uporabo drugih ustreznih dokazov. Zato je primerno odstopati od nekaterih določb Izvedbene uredbe (EU) 2016/1240 za proizvode, ki se skladiščijo v skladu z Izvedbeno uredbo (EU) 2019/1882.
                  
               
                     (23)
                  
                  
                     Odbor za kmetijska sklada, Odbor za neposredna plačila, Odbor za razvoj podeželja in Odbor za skupno ureditev kmetijskih trgov niso podali mnenja v roku, ki ga je določil predsednik –
                  
               SPREJELA NASLEDNJO UREDBO:
         POGLAVJE I
         
            ODSTOPANJA OD IZVEDBENE UREDBE (EU) ŠT. 809/2014
         
         
            Člen 1
            Z odstopanjem od člena 9(1), (2) in (3) Izvedbene uredbe (EU) št. 809/2014 države članice za leto 2020 Komisijo do 15. septembra 2020 uradno obvestijo o kontrolnih podatkih in kontrolni statistiki za predhodno koledarsko leto, o naknadnih spremembah poročila v zvezi z možnostmi, izbranimi za kontrolo zahtev v zvezi z navzkrižno skladnostjo, in pristojnimi kontrolnimi organi, odgovornimi za preglede zahtev in standardov v zvezi z navzkrižno skladnostjo, ter o poročilu v zvezi z ukrepi, sprejetimi za upravljanje in kontrolo prostovoljne vezane podpore v zvezi s predhodnim koledarskim letom 2019.
         
         
            Člen 2
            Države članice se lahko z odstopanjem od člena 24(4) Izvedbene uredbe (EU) št. 809/2014 odločijo, da se zaradi ukrepov, sprejetih za zajezitev pandemije COVID-19, za preglede, ki jih je treba za leto zahtevkov 2020 izvesti v zvezi s shemami pomoči na površino, pregledi na terenu, izvedeni v skladu z navedeno uredbo, zlasti obiski na terenu in pregledi na kraju samem, v celoti nadomestijo z uporabo fotointerpretacije satelitskih ortofoto posnetkov ali ortofoto posnetkov iz zraka ali drugih ustreznih dokazov, vključno z dokazi, ki jih upravičenec predloži na zahtevo pristojnega organa, na primer z geografsko označenimi fotografijami, ki bodo lahko omogočili dokončne ugotovitve v skladu z zahtevami pristojnega organa.
         
         
            Člen 3
            Države članice se lahko z odstopanjem od člena 26(4) Izvedbene uredbe (EU) št. 809/2014 odločijo, da bodo za leto zahtevkov 2020 v primerih, ko zaradi ukrepov, sprejetih za zajezitev pandemije COVID-19, ne morejo izvajati pregledov na kraju samem v zvezi z ukrepi v okviru integriranega administrativnega in kontrolnega sistema, da bi zagotovile učinkovito preverjanje nekaterih meril za upravičenost, zavez in drugih obveznosti, ki jih je mogoče preveriti zgolj v določenem časovnem obdobju, navedene preglede izvedle z uporabo novih tehnologij, vključno z geografsko označenimi fotografijami ali drugimi ustreznimi dokazi, kot dopolnilom možnosti uporabe daljinskega zaznavanja.
         
         
            Člen 4
            
               1.   Države članice se lahko z odstopanjem od členov 30 do 33 Izvedbene uredbe (EU) št. 809/2014 odločijo, da bodo za leto zahtevkov 2020 v primerih, ko zaradi ukrepov, sprejetih za zajezitev pandemije COVID-19, ne morejo izvajati pregledov na kraju samem v skladu s pravili iz navedenih členov, navedene preglede organizirale v skladu s pravili iz odstavkov 2 in 3 tega člena.
            
            
               2.   Kontrolni vzorci za preglede na kraju samem za leto zahtevkov 2020 zajemajo vsaj:
               
                           (a)
                        
                        
                           3 % vseh upravičencev, ki zaprosijo za shemo osnovnega plačila ali shemo enotnega plačila na površino;
                        
                     
                           (b)
                        
                        
                           3 % vseh upravičencev, ki zaprosijo za prerazporeditveno plačilo;
                        
                     
                           (c)
                        
                        
                           3 % vseh upravičencev, ki zaprosijo za plačilo za območja z naravnimi omejitvami;
                        
                     
                           (d)
                        
                        
                           3 % vseh upravičencev, ki zaprosijo za plačilo za mlade kmete;
                        
                     
                           (e)
                        
                        
                           3 % vseh upravičencev, ki zaprosijo za plačila na površino na podlagi prostovoljne vezane podpore;
                        
                     
                           (f)
                        
                        
                           3 % vseh upravičencev, ki zaprosijo za plačilo na podlagi sheme za male kmete;
                        
                     
                           (g)
                        
                        
                           10 % površin, prijavljenih za proizvodnjo konoplje;
                        
                     
                           (h)
                        
                        
                           3 % vseh upravičencev, ki zaprosijo za posebno plačilo za bombaž;
                        
                     
                           (i)
                        
                        
                           3 % vseh upravičencev, ki morajo upoštevati kmetijske prakse, ki ugodno vplivajo na podnebje in okolje;
                        
                     
                           (j)
                        
                        
                           3 % vseh upravičencev, ki morajo upoštevati prakse zelene komponente in uporabljajo nacionalne ali regionalne sheme okoljskega certificiranja, kot so navedene v členu 43(3)(b) Uredbe (EU) št. 1307/2013;
                        
                     
                           (k)
                        
                        
                           3 % vseh upravičencev, ki zaprosijo za ukrepe za razvoj podeželja;
                        
                     
                           (l)
                        
                        
                           3 % vseh kolektivov, ki vložijo kolektivni zahtevek;
                        
                     
                           (m)
                        
                        
                           3 % vseh upravičencev, ki zaprosijo za sheme pomoči za živali, in zajemajo vsaj 3 % živali.
                        
                     Vzorec iz točke (i) prvega pododstavka istočasno zajema vsaj 3 % vseh upravičencev, ki imajo okoljsko občutljive površine s trajnim travinjem, ki so na območjih, zajetih z Direktivo Sveta 92/43/EGS (17) ali Direktivo 2009/147/ES Evropskega parlamenta in Sveta (18), in nova občutljiva območja iz člena 45(1) Uredbe (EU) št. 1307/2013.
               Kar zadeva točko (k) prvega pododstavka, se za ukrepe, določene v členih 28 in 29 Uredbe (EU) št. 1305/2013 Evropskega parlamenta in Sveta (19), triodstotna stopnja kontrole doseže za posamezni ukrep.
            
            
               3.   Države članice, ki so se v skladu s členom 36 Izvedbene uredbe (EU) št. 809/2014 že odločile, da bodo znižale stopnje kontrole za nekatere sheme na 3 %, lahko dodatno znižajo odstotke, določene za navedene sheme iz odstavka 2 tega člena, na 1 %.
            
            
               4.   Rezultati pregledov, izvedenih v skladu z odstavkoma 2 in 3 tega člena, se za naslednje leto zahtevkov ne upoštevajo za namene členov 35 in 36 Izvedene uredbe (EU) št. 809/2014. Vendar se povečanje stopenj kontrole, ki bi se v skladu s členom 35 navedene uredbe moralo uporabljati v letu zahtevkov 2020, uporabi z ustreznim povečanjem v letu zahtevkov 2021.
            
            
               5.   Za uporabo stopenj kontrole iz točk (a), (e), (i) in (j) prvega pododstavka odstavka 2 države članice dajo prednost površinam, ki niso trajno travinje in/ali trajni nasadi.
               Površine, ki jih pregledi za leto zahtevkov 2020 zaradi uporabe odstavkov 2 in 3 ne bodo zajemali, bodo imele prednost pri posodobitvi identifikacijskega sistema za kmetijske parcele v naslednjih letih.
            
            
               6.   V letu 2020 se člen 33a Izvedbene uredbe (EU) št. 809/2014 ne uporablja.
            
         
         
            Člen 5
            Države članice se lahko z odstopanjem od člena 42(1) Izvedbene uredbe (EU) št. 809/2014 odločijo, da bodo v primerih, ko zaradi ukrepov, sprejetih za zajezitev pandemije COVID-19, ne morejo izvajati pregledov na kraju samem za živali, kot zahteva navedena določba, navedene preglede v zvezi z letom zahtevkov 2020 izvedle v katerem koli času leta, če še vedno omogočajo preverjanje pogojev za upravičenost.
         
         
            Člen 6
            Države članice se lahko z odstopanjem od člena 48(5) Izvedbene uredbe (EU) št. 809/2014 odločijo, da bodo v primerih, ko zaradi ukrepov, sprejetih za zajezitev pandemije COVID-19, ne morejo izvajati obiskov podprte operacije ali naložbenega območja pred odobritvijo končnih plačil, te obiske v času uporabe navedenih ukrepov nadomestile z ustreznimi dokumentarnimi dokazili, vključno z geografsko označenimi fotografijami, ki jih predloži upravičenec.
            Če navedenih obiskov ni mogoče nadomestiti z ustreznimi dokumentarnimi dokazili, države članice navedene obiske izvedejo po izvedbi končnega plačila.
         
         
            Člen 7
            Z odstopanjem od člena 50(1) in tretjega pododstavka člena 60(2) Izvedbene uredbe (EU) št. 809/2014 se v primerih, ko zaradi ukrepov, sprejetih za zajezitev pandemije COVID-19, države članice ne morejo izvajati pregledov na kraju samem, kot zahtevajo navedene določbe, uporabljata naslednji pravili:
            
                        (a)
                     
                     
                        države članice se lahko odločijo, da bodo preglede na kraju samem nadomestile z ustreznimi dokumentarnimi dokazili, vključno z geografsko označenimi fotografijami, ki jih predloži upravičenec in ki bodo omogočila dokončne ugotovitve v skladu z zahtevami pristojnega organa v zvezi z realizacijo operacije;
                     
                  
                        (b)
                     
                     
                        v koledarskem letu 2020 kontrolni vzorec za preglede na kraju samem zajema vsaj 3 % izdatkov iz člena 46 Izvedbene uredbe (EU) št. 809/2014, sofinanciranih iz Evropskega kmetijskega sklada za razvoj podeželja (EKSRP), ki se uveljavljajo pri plačilni agenciji in ne zadevajo operacij, za katere so bila uveljavljena le predplačila.
                     
                  Rezultati pregledov, izvedenih v skladu s točko (b) prvega odstavka, se za naslednje koledarsko leto ne upoštevajo za namene člena 50(5) Izvedbene uredbe (EU) št. 809/2014. Vendar se povečanje stopnje kontrole, ki bi se v skladu s členom 50(5) navedene uredbe moralo uporabljati v koledarskem letu 2020, uporabi z ustreznim povečanjem v koledarskem letu 2021.
         
         
            Člen 8
            Z odstopanjem od člena 52(2) Izvedbene uredbe (EU) št. 809/2014 v primerih, ko zaradi ukrepov, sprejetih za zajezitev pandemije COVID-19, države članice ne morejo izvajati naknadnih pregledov, kot zahteva navedena določba, kontrolni vzorec za naknadne preglede v koledarskem letu 2020 zajema vsaj 0,6 % izdatkov EKSRP za naložbene operacije, da se preveri izpolnjevanje obveznosti v skladu s členom 71 Uredbe (EU) št. 1303/2013 Evropskega parlamenta in Sveta (20) ali določenih v programu razvoja podeželja.
         
         
            Člen 9
            Države članice se lahko z odstopanjem od prvega pododstavka člena 68(1) Izvedbene uredbe (EU) št. 809/2014 za leto zahtevkov 2020 odločijo, da bodo v primerih, ko zaradi ukrepov, sprejetih za zajezitev pandemije COVID-19, ne morejo izvajati pregledov na kraju samem v skladu z navedeno določbo, navedene preglede izvedle pri vsaj 0,5 % skupnega števila upravičencev iz člena 92 Uredbe (EU) št. 1306/2013, za katere je zadevni pristojni kontrolni organ odgovoren.
            Rezultati pregledov, izvedenih v skladu s prvim odstavkom, se za naslednje leto zahtevkov ne upoštevajo za namene člena 68(4) Izvedbene uredbe (EU) št. 809/2014. Vendar se povečanje stopenj kontrole, ki bi se v skladu s členom 68(4) navedene uredbe moralo uporabljati v letu zahtevkov 2020, uporabi z ustreznim povečanjem v letu zahtevkov 2021.
         
         
            Člen 10
            V primerih, ko zaradi pravil o omejitvi izhoda, sprejetih za zajezitev pandemije COVID-19, država članica ne more dokončati nekaterih pregledov na kraju samem, ki jih zahteva Izvedbena uredba (EU) št. 809/2014, za leto zahtevkov 2019 v zvezi z ukrepi v okviru integriranega administrativnega in kontrolnega sistema ali za koledarsko leto 2019 v primeru ukrepov za razvoj podeželja, ki niso vezani na površino in ki niso vezani na živali, in ne more pridobiti alternativnih dokazov iz člena 2, se stopnja pregledov na kraju samem, dosežena na prvi dan začetka veljavnosti zadevnih pravil o omejitvi izhoda, šteje za sprejemljivo.
         
         
            Člen 11
            
               1.   Države članice, ki uporabljajo odstopanja iz členov 4, 5, 7, 8 in 9 ter zlasti spremenijo časovno razporeditev pregledov ali zmanjšajo njihovo število, v čim večji meri določijo postopke za uporabo alternativnih dokazov, da se ohrani ustrezna raven zanesljivosti glede zakonitosti in pravilnosti izdatkov ter izpolnjevanja zahtev in standardov navzkrižne skladnosti.
            
            
               2.   Za države članice, ki uporabljajo člene 2 do 9, izjava o upravljanju v skladu s točko (b) prvega pododstavka člena 7(3) Uredbe (EU) št. 1306/2013 za proračunski leti 2020 in 2021 vključuje potrdilo, da so bila preprečena preplačila upravičencem in je bila sprožena izterjava neupravičeno izplačanih zneskov na podlagi preverjanja vseh potrebnih informacij.
            
         
         POGLAVJE II
         
            ODSTOPANJA OD POSEBNIH UKREPOV V KORIST NAJBOLJ ODDALJENIH REGIJ UNIJE IN MANJŠIH EGEJSKIH OTOKOV
         
         
            ODDELEK 1
         
         
            
               Odstopanja od Izvedbene uredbe (EU) št. 180/2014
            
         
         
            Člen 12
            
               1.   Države članice se lahko v letu 2020 z odstopanjem od člena 16(2) Izvedbene uredbe (EU) št. 180/2014 odločijo, da bodo v primerih, ko zaradi ukrepov, sprejetih za zajezitev pandemije COVID-19, v najbolj oddaljenih regijah ne morejo izvajati fizičnih pregledov v skladu s pravili iz navedene določbe, fizične preglede organizirale v skladu s pravili iz odstavka 2 tega člena.
            
            
               2.   Fizični pregledi v zadevni najbolj oddaljeni regiji v zvezi z uvozom, vnosom, izvozom in odpremo kmetijskih proizvodov se izvedejo na reprezentativnem vzorcu, ki zajema vsaj 3 % dovoljenj in potrdil, predloženih v skladu s členom 9 Izvedbene uredbe (EU) št. 180/2014.
            
            
               3.   Države članice se lahko v letu 2020 z odstopanjem od člena 22 Izvedbene uredbe (EU) št. 180/2014 odločijo, da bodo v primerih, ko zaradi ukrepov, sprejetih za zajezitev pandemije COVID-19, v najbolj oddaljenih regijah ne morejo izvajati pregledov na kraju samem v skladu s pravili iz navedenega člena, preglede na kraju samem organizirale v skladu s pravili iz odstavka 4 tega člena.
            
            
               4.   Na podlagi analize tveganja, izvedene v skladu s členom 24(1) Izvedbene uredbe (EU) št. 180/2014, pristojni organi izvedejo preglede na kraju samem z vzorčenjem vsaj 3 % vlog za pomoč. Vzorec zajema tudi vsaj 3 % količin, za katere se uporablja pomoč za posamezen ukrep.
            
         
         
            ODDELEK 2
         
         
            
               Odstopanja od Izvedbene uredbe (EU) št. 181/2014
            
         
         
            Člen 13
            
               1.   Grčija se lahko v letu 2020 z odstopanjem od člena 13(2) Izvedbene uredbe (EU) št. 181/2014 odloči, da bo v primerih, ko zaradi ukrepov, sprejetih za zajezitev pandemije COVID-19, ne more izvajati fizičnih pregledov v skladu s pravili iz navedene določbe, fizične preglede organizirala v skladu s pravili iz odstavka 2 tega člena.
            
            
               2.   Fizični pregledi na manjših egejskih otokih ob vstopu kmetijskih proizvodov se izvedejo na reprezentativnem vzorcu, ki zajema vsaj 3 % certifikatov, predloženih v skladu s členom 7 Izvedbene uredbe (EU) št. 181/2014.
               Fizični pregledi na manjših egejskih otokih ob izvozu ali odpošiljanju iz oddelka 3 Izvedbene uredbe (EU) št. 181/2014 se izvedejo na reprezentativnem vzorcu, ki zajema vsaj 3 % dejavnosti, na podlagi profilov tveganja, ki jih je določila Grčija.
            
            
               3.   Grčija se lahko v letu 2020 z odstopanjem od člena 20 Izvedbene uredbe (EU) št. 181/2014 odloči, da bo v primerih, ko zaradi ukrepov, sprejetih za zajezitev pandemije COVID-19, ne more izvajati pregledov na kraju samem v skladu s pravili iz navedenega člena, preglede na kraju samem organizirala v skladu s pravili iz odstavka 4 tega člena.
            
            
               4.   Na podlagi analize tveganja v skladu s členom 22(1) Izvedbene uredbe (EU) št. 181/2014 pristojni organi izvedejo preglede na kraju samem z vzorčenjem vsaj 3 % vlog za pomoč za posamezen ukrep. Vzorec zajema tudi vsaj 3 % količin, za katere se uporablja pomoč za posamezen ukrep.
            
         
         POGLAVJE III
         
            ODSTOPANJA OD PRAVIL O IZVAJANJU SKUPNE UREDITVE TRGOV
         
         
            Oddelek 1
         
         
            
               Odstopanje od Izvedbene uredbe (EU) 2017/892
            
         
         
            Člen 14
            
               1.   Z odstopanjem od člena 27(2) Izvedbene uredbe (EU) 2017/892:
               
                           (a)
                        
                        
                           pregledi na kraju samem iz člena 27 navedene uredbe v letu 2020 zadevajo vzorec, ki zajema vsaj 10 % celotnega zneska zaprošene pomoči za leto 2019;
                        
                     
                           (b)
                        
                        
                           se pravilo, da se vsako organizacijo proizvajalcev ali združenje organizacij proizvajalcev, ki izvaja operativni program, obišče vsaj enkrat na tri leta, ne uporablja za preglede na kraju samem, ki se izvajajo v letu 2020.
                        
                     
            
               2.   Z odstopanjem od člena 27(7) Izvedbene uredbe (EU) 2017/892 se pravilo, da se pri dejavnostih na posameznih kmetijskih gospodarstvih članov organizacij proizvajalcev, zajetih v vzorec iz člena 27(2) navedene uredbe, opravi vsaj en obisk prostorov, v katerih se izvaja dejavnost, namenjen preverjanju izvajanja, ne uporablja za preglede na kraju samem, ki se izvajajo v letu 2020.
            
            
               3.   Z odstopanjem od člena 29(2) Izvedbene uredbe (EU) 2017/892 lahko države članice v letu 2020 v zvezi z vsemi proizvodi, umaknjenimi s trga, ne glede na njihovo predvideno namembnost, pregledajo manjši delež od tistega, ki je določen v navedeni določbi, če ta ni manjši od 10 % zadevnih količin v tržnem letu katere koli organizacije proizvajalcev. Pregled se lahko izvede v prostorih organizacije proizvajalcev ali v krajih prejemnikov proizvodov. Če se pri pregledih ugotovijo nepravilnosti, države članice izvedejo dodatne preglede.
            
            
               4.   Z odstopanjem od člena 30(3) Izvedbene uredbe (EU) 2017/892 v letu 2020 vsak pregled vključuje vzorec, ki zajema vsaj 3 % količin, ki jih je organizacija proizvajalcev v tržnem letu 2019 umaknila s trga.
            
         
         
            ODDELEK 2
         
         
            
               Odstopanja od Izvedbene uredbe (EU) 2016/1150
            
         
         
            Člen 15
            
               1.   Z odstopanjem od člena 32(1) in člena 42(3) Izvedbene uredbe (EU) 2016/1150 se v proračunskem letu 2019–2020 v primerih, ko zaradi krize, ki jo je povzročila pandemija COVID-19, države članice ne morejo izvajati pregledov na kraju samem v skladu z navedenimi določbami, taki pregledi lahko nadomestijo z drugimi vrstami nadzora, ki jih opredelijo države članice, kot so datirane fotografije, datirana poročila o nadzoru z droni, upravni pregledi ali videokonference z upravičenci, ki zagotavljajo upoštevanje pravil v zvezi s podpornimi programi v vinskem sektorju.
            
            
               2.   Z odstopanjem od člena 43(3) Izvedbene uredbe (EU) 2016/1150 se v proračunskem letu 2019–2020 v primerih, ko zaradi krize, ki jo je povzročila pandemija COVID-19, države članice ne morejo izvajati pregledov na kraju samem v skladu z navedeno določbo, taki pregledi dejavnosti zelene trgatve izvedejo do 15. septembra 2020.
            
         
         
            ODDELEK 3
         
         
            
               Odstopanja od Izvedbene uredbe (EU) 2018/274
            
         
         
            Člen 16
            
               1.   Države članice lahko z odstopanjem od člena 27(3) Izvedbene uredbe (EU) 2018/274 v primerih, ko zaradi krize, ki jo je povzročila pandemija COVID-19, v času trgatve v letu 2020 ne morejo pobrati in predelati svežega grozdja v količini, ki bi zadostovala za število vzorcev, določeno v delu II Priloge III k navedeni uredbi, odstopajo od navedenega števila vzorcev.
            
            
               2.   Države članice z odstopanjem od točke (b) člena 31(2) Izvedbene uredbe (EU) 2018/274 v primerih, ko zaradi krize, ki jo je povzročila pandemija COVID-19, v letu 2020 ne morejo izvajati pregledov na kraju samem v skladu z navedeno določbo, izvedejo take preglede pri vsaj 3 % vseh vinogradnikov, opredeljenih v registru vinogradov.
            
            
               3.   Države članice lahko v letu 2020 z odstopanjem od točke (c) člena 31(2) Izvedbene uredbe (EU) 2018/274 začasno prenehajo izvajati sistematične preglede na kraju samem, ki se izvajajo na površinah, zasajenih z vinsko trto, ki niso vključene v nobeno dokumentacijo o vinogradniku, kadar zaradi krize, ki jo je povzročila pandemija COVID-19, ne morejo izvajati takih pregledov.
            
         
         
            ODDELEK 4
         
         
            
               Odstopanje od Izvedbene uredbe (EU) 2017/39
            
         
         
            Člen 17
            Države članice lahko z odstopanjem od prvega pododstavka člena 10(2) Izvedbene uredbe (EU) 2017/39 v zvezi s šolskim letom 2018/2019 še naprej izvajajo preglede na kraju samem do 15. oktobra 2020.
         
         
            ODDELEK 5
         
         
            
               Odstopanja od Izvedbene uredbe (EU) 2015/1368
            
         
         
            Člen 18
            Države članice se lahko z odstopanjem od člena 8(3) Izvedbene uredbe (EU) 2015/1368 v čebelarskem letu 2020 odločijo za odstopanje od praga 5 % glede pregledov na kraju samem pri prosilcih za pomoč v okviru svojega čebelarskega programa, če načrtovane preglede na kraju samem nadomestijo z alternativnimi pregledi, pri katerih se zahtevajo fotografije, uporabljajo videopogovori ali ki potekajo na kakršen koli drug način, ki bi lahko služil kot podpora pri preverjanju pravilnega izvajanja ukrepov iz čebelarskega programa.
         
         
            ODDELEK 6
         
         
            
               Odstopanja od Izvedbene uredbe (EU) 2016/1240
            
         
         
            Člen 19
            
               1.   Zadevna država članica se lahko z odstopanjem od člena 60(1) in (2) Izvedbene uredbe (EU) 2016/1240 v primerih, ko zaradi ukrepov, sprejetih za zajezitev pandemije COVID-19, plačilna agencija ne more pravočasno izvesti pregledov na kraju samem in fizičnih pregledov iz člena 60(1) in (2) navedene uredbe za proizvode, ki se skladiščijo v skladu z Izvedbeno uredbo (EU) 2019/1882, odloči, da podaljša obdobje izvajanja pregledov za največ 30 dni po koncu navedenih ukrepov ali da preglede na kraju samem v obdobju uporabe navedenih ukrepov v celoti nadomesti z uporabo ustreznih dokazov, vključno z geografsko označenimi fotografijami ali drugimi dokazi v elektronski obliki.
            
            
               2.   Zadevna država članica se lahko z odstopanjem od člena 60(5) Izvedbene uredbe (EU) 2016/1240 v primerih, ko zaradi ukrepov, sprejetih za zajezitev pandemije COVID-19, plačilna agencija na kraju samem ne more preveriti prisotnosti in celovitosti pečatov za proizvode, ki se skladiščijo v skladu z Izvedbeno uredbo (EU) 2019/1882, odloči, da preverjanje na kraju samem v obdobju uporabe navedenih ukrepov v celoti nadomesti z uporabo ustreznih dokazov, vključno z geografsko označenimi fotografijami ali drugimi dokazi v elektronski obliki.
            
         
         POGLAVJE IV
         
            KONČNA DOLOČBA
         
         
            Člen 20
            Ta uredba začne veljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 16. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 549.
         
            (2)  UL L 78, 20.3.2013, str. 23.
         
            (3)  UL L 78, 20.3.2013, str. 41.
         
            (4)  Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).
         
            (5)  Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
         
            (6)  Izvedbena uredba Komisije (EU) št. 180/2014 z dne 20. februarja 2014 o pravilih za uporabo Uredbe (EU) št. 228/2013 Evropskega parlamenta in Sveta o posebnih ukrepih za kmetijstvo v najbolj oddaljenih regijah Unije (UL L 63, 4.3.2014, str. 13).
         
            (7)  Izvedbena uredba Komisije (EU) št. 181/2014 z dne 20. februarja 2014 o pravilih za uporabo Uredbe (EU) št. 229/2013 Evropskega parlamenta in Sveta o posebnih ukrepih za kmetijstvo v korist manjših egejskih otokov (UL L 63, 4.3.2014, str. 53).
         
            (8)  Izvedbena uredba Komisije (EU) 2017/892 z dne 13. marca 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s sektorjema sadja in zelenjave ter predelanega sadja in zelenjave (UL L 138, 25.5.2017, str. 57).
         
            (9)  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
         
            (10)  Izvedbena uredba Komisije (EU) 2016/1150 z dne 15. aprila 2016 o določitvi pravil za uporabo Uredbe (EU) št. 1308/2013 Evropskega parlamenta in Sveta glede nacionalnih podpornih programov v vinskem sektorju (UL L 190, 15.7.2016, str. 23).
         
            (11)  Izvedbena uredba Komisije (EU) 2018/274 z dne 11. decembra 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, certificiranja, registra o prejemu in izdaji, obveznega prijavljanja in uradnega obveščanja ter Uredbe (EU) št. 1306/2013 Evropskega parlamenta in Sveta glede ustreznih preverjanj ter razveljavitvi Izvedbene uredbe Komisije (EU) 2015/561 (UL L 58, 28.2.2018, str. 60).
         
            (12)  Delegirana uredba Komisije (EU) 2018/273 z dne 11. decembra 2017 o dopolnitvi Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, registra vinogradov, spremnih dokumentov in certificiranja, registra o prejemu in izdaji, obveznega prijavljanja, uradnega obveščanja in objavljanja sporočenih informacij ter o dopolnitvi Uredbe (EU) št. 1306/2013 Evropskega parlamenta in Sveta glede ustreznih preverjanj in kazni, spremembi uredb Komisije (ES) št. 555/2008, (ES) št. 606/2009 in (ES) št. 607/2009 ter razveljavitvi Uredbe Komisije (ES) št. 436/2009 in Delegirane uredbe Komisije (EU) 2015/560 (UL L 58, 28.2.2018, str. 1).
         
            (13)  Izvedbena uredba Komisije (EU) 2017/39 z dne 3. novembra 2016 o pravilih za uporabo Uredbe (EU) št. 1308/2013 Evropskega parlamenta in Sveta v zvezi s pomočjo Unije za oskrbo izobraževalnih ustanov s sadjem in zelenjavo, bananami ter mlekom (UL L 5, 10.1.2017, str. 1).
         
            (14)  Izvedbena uredba Komisije (EU) 2015/1368 z dne 6. avgusta 2015 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s pomočjo za sektor čebelarstva (UL L 211, 8.8.2015, str. 9).
         
            (15)  Izvedbena uredba Komisije (EU) 2019/1882 z dne 8. novembra 2019 o odprtju razpisnih postopkov za znesek pomoči za zasebno skladiščenje oljčnega olja (UL L 290, 11.11.2019, str. 12).
         
            (16)  Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).
         
            (17)  Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7).
         
            (18)  Direktiva 2009/147/ES Evropskega parlamenta in Sveta z dne 30. novembra 2009 o ohranjanju prosto živečih ptic (UL L 20, 26.1.2010, str. 7).
         
            (19)  Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).
         
            (20)  Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).